[{"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000005", "text": "Mae Angharad Tomos yn awdur nifer helaeth o lyfrau i oedolion a phlant, wedi ennill Medal Ryddiaith yr Eisteddfod Genedlaethol ddwywaith a Gwobr Tir na n-Og ddwywaith. Mae ei gwreiddiau\u2019n ddwfn yn Nyffryn Nantlle, ac mae\u2019n wyres i\u2019r Sosialydd David Thomas, sy\u2019n gymeriad blaenllaw yn ei nofel diweddaraf, Arlwy\u2019r Se\u0302r. Cynnyrch y Cyfnod Clo ydyw, a ffrwyth blynyddoedd o waith ymchwil."}, {"text_idx": "#000006", "text": "Bardd, athro, a Sosialydd o Ddyffryn Nantlle oedd Silyn. Un o Gymry Llundain oedd Mary Parry, arian byw o ferch, trefnydd heb ei hail, ac awen Silyn. Dyma stori eu dyfod ynghyd a sut y cydweithiodd y ddau i ymgyrchu dros addysg i bobl gyffredin. Yn yr oes anwadal hon, mae Arlwy\u2019r Ser yn chwedl i godi\u2019r galon a\u2019n hysbrydoli i gredu fod modd gwireddu breuddwydion."}, {"text_idx": "#000007", "text": "Angharad, Diolch o galon am gytuno i fod yn Awdur y Mis Llyfrgelloedd Cymru, a llongyfarchiadau mawr ar gyhoeddi Arlwy\u2019r Se\u0302r. Beth wnaeth eich ysbrydoli i ysgrifennu\u2019r nofel a dywedwch ychydig am y stori..."}, {"text_idx": "#000008", "text": "Stori wir ydi hi am y bardd Silyn o Ddyffryn Nantlle, a Mary Silyn ei wraig. Sgwennodd fy nhaid gofiant Silyn, a meddyliais sgwennu cofiant Mary, ond trodd yn nofel. Fe\u2019u ganed tua ddiwedd y G19, ac mae\u2019n nofel sy\u2019n cwmpasu canrif. Stori garu ydyw am Sosialwyr wnaeth gymaint dros addysg y gweithwyr. Maent yn fy ysbrydoli."}, {"text_idx": "#000009", "text": "Mwynhau gwneud ydw i, yn enwedig unwaith rydw i wedi cael stori dda. Dwi wrth fy modd yn darllen beth mae eraill wedi ei sgwennu, ac yn hoff o wylio ffilmiau. Dwi wrth fy modd efo straeon pobl o bob math."}, {"text_idx": "#000011", "text": "Sut oeddech chi\u2019n gwybod eich bod eisiau bod yn awdur a phryd ddaethoch yn ymwybodol o hyn?"}, {"text_idx": "#000012", "text": "Fethais i gael fy nghyflogi gan neb (ar wahan i Gymdeithas yr Iaith), felly nes i ddal ati i wneud rhywbeth ron i wedi ei wneud erioed, sef sgwennu a thynnu lluniau."}, {"text_idx": "#000013", "text": "Dywedwch ychydig am y cyfryngau artistig eraill ydych chi\u2019n eu mwynhau..."}, {"text_idx": "#000014", "text": "Dwi wedi tynnu\u2019r lluniau ar gyfer cyfres Rwdlan i gyd. A dweud y gwir, dwi wrth fy modd gwneud gwaith llaw, ac wedi rhoi cynnig ar bob math o wahanol bethau."}, {"text_idx": "#000015", "text": "Pwy yw rhai o\u2019r awduron rydych chi\u2019n eu hedmygu?"}, {"text_idx": "#000017", "text": "Beth yw eich proses ysgrifennu?"}, {"text_idx": "#000018", "text": "Cael rhyw syniad, gwirioni\u2019n la\u0302n ar hwnnw, a dyna fydd yn cymryd fy sylw yn llwyr wedyn, ddydd a nos, nes bod y chwiw yn mynd. Ymweld a\u0302 llefydd, darllen, ymchwilio, siarad efo pobl, yna sgwennu\u2019n ddi-baid nes ei gael allan o\u2019m system."}, {"text_idx": "#000019", "text": "Pa lyfrau rydych yn darllen ar hyn o bryd?"}, {"text_idx": "#000021", "text": "Pa gyngor y byddech chi\u2019n ei roi i\u2019ch hunan yn iau?"}, {"text_idx": "#000023", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000024", "text": "Roedd gen i ofn fy llyfrgell yn fach gan mod i wastad yn colli llyfrau, ond dwi\u2019n mwynhau eu defnyddio yn awr. Mae\u2019r staff ym Mhenygroes a Chaernarfon yn wych am ddod o hyd i lyfrau i mi. Dwi\u2019n casau y duedd newydd lle mae modd gadael eich llyfr neu gymryd un newydd drwy wasanaeth peiriant. Mae\u2019n newid trist iawn sy\u2019n tlodi cymdeithas."}, {"text_idx": "#000025", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000026", "text": "Mae cael ysgolion i fynd a phlant i lyfrgell o oedran cynnar yn bwysig, a chael sesiwn adrodd straeon yn yr ysgol a chyfnod tawel i ddarllen. Rhwng tua 12-15, ddarllenais i fawr, ond os oedd rhywun yn dweud wrthyf fod llyfr yn rhy henaidd neu yn \u2018anaddas\u2019, byddwn yn siwr o ddarllen hwnnw!"}, {"text_idx": "#000027", "text": "A oes gennych unrhyw gynlluniau ar gyfer teitlau pellach?"}, {"text_idx": "#000028", "text": "Mae pob math o syniadau yn ffrwtian yn fy mhen, rhai ers blynyddoedd. Mater o weld be ddaw ydyw..."}]